KOMISIJOS ATASKAITA EUROPOS PARLAMENTUI IR TARYBAI

dėl Europos Sąjungos ir Jungtinių Amerikos Valstijų susitarimo dėl keleivio duomenų įrašų naudojimo ir perdavimo Jungtinių Valstijų Vidaus saugumo departamentui įgyvendinimo bendros peržiūros

Įvadas

2012 m. liepos 1 d. įsigaliojo dabartinis Jungtinių Amerikos Valstijų (JAV) ir Europos Sąjungos (ES) susitarimas dėl keleivio duomenų įrašų (PNR) naudojimo ir perdavimo Jungtinių Valstijų Vidaus saugumo departamentui (VSD).

Susitarime numatyta, kad praėjus vieniems metams po jo įsigaliojimo atliekama pirma bendra peržiūra, o vėliau jos atliekamos reguliariai remiantis bendru susitarimu. Ši bendra peržiūra atlikta 2015 m. liepos 1 ir 2 d. Vašingtone, o pasirengimas bendrai peržiūrai ir paskesnės ataskaitos teikimui aprašytas šios ataskaitos pabaigoje. Joje daugiausia dėmesio skirta pažangos, padarytos įgyvendinant po ankstesnės peržiūros 2013 m. pateiktas rekomendacijas, vertinimui, taip pat Susitarimo įgyvendinimui, ypač PNR perdavimo metodui ir PNR tolesniam perdavimui, kaip nustatyta atitinkamuose Susitarimo straipsniuose .

Bendra peržiūra atlikta remiantis metodika, kurią parengė ES ir JAV grupės dėl 2004 m. PNR susitarimo pirmos bendros peržiūros, atliktos 2005 m. rugsėjo mėn., ir dėl 2013 m. bendros peržiūros. Pagal šią metodiką pirmiausia Europos Komisija prieš bendrą peržiūrą VSD nusiuntė klausimyną.

Prie šios ataskaitos pridedamas Komisijos tarnybų darbinis dokumentas sudarytas iš penkių skyrių. 1 skyriuje apžvelgiamos pagrindinės peržiūros aplinkybės ir tikslas, taip pat procedūriniai aspektai. 2 skyriuje pateikiama naujausia informacija apie rekomendacijų, pateiktų po 2013 m. peržiūros, įgyvendinimą. 3 skyriuje nurodomi per 2015 m. bendrą peržiūrą nustatyti pagrindiniai faktai ir klausimai, kuriuos toliau turėtų spręsti VSD. 4 skyriuje apibendrinamos po 2015 m. peržiūros pateiktos rekomendacijos. 5 skyriuje pateikiamos bendros veiklos išvados. Galiausiai tarnybų darbinio dokumento priede pateikiamas klausimynas ir VSD atsakymai.

2013 m. rekomendacijų įgyvendinimas

Visos po 2013 m. peržiūros pateiktos rekomendacijos įgyvendintos arba yra padaryta pažanga ir atitinkama veikla tebevykdoma.

Vykdydamas po 2013 m. peržiūros pateiktą bendrą rekomendaciją, VSD Privatumo reikalų biuras (angl. Privacy Office) prieš 2015 m. bendrą peržiūrą atliko privatumo apsaugos reikalavimų laikymosi vidaus peržiūrą, per kurią nagrinėta, kaip VSD įgyvendina Susitarimą. Ši privatumo apsaugos reikalavimų laikymosi peržiūra atlikta siekiant nustatyti, ar VSD veikla atitinka Susitarimo su ES standartus ir nurodymus, ir 2015 m. birželio 26 d. paskelbta ataskaita.

Šešių mėnesių laikotarpis, po kurio pagal Susitarimo 8 straipsnio 1 dalį PNR nuasmeninami, dabar pradedamas skaičiuoti nuo PNR įkėlimo į JAV automatinę grėsmės nustatymo sistemą (angl. Automated Targeting System, ATS) dienos (vadinamosios ATS įkelties dienos) – tai yra pirmos duomenų saugojimo ATS dienos, užuot taikius ankstesnę praktiką, pagal kurią to šešių mėnesių laikotarpio pradžia yra pavėlinama (iki paskutinio PNR atnaujinimo ATS).

Po 2013 m. peržiūros taip pat rekomenduota kuo greičiau užtikrinti, kad iki 2014 m. liepos 1 d. būtų visiškai pereita prie duomenų eksporto („push“) metodo, kaip reikalaujama pagal Susitarimo 15 straipsnio 4 dalį. Tuo metu, kai buvo atliekama 2015 m. peržiūra, duomenų eksporto metodu PNR vis dar neteikė keturi vežėjai; VSD tiems vežėjams teikė pagalbą, kad jie taptų pajėgūs eksportuoti PNR duomenis.

Po 2013 m. peržiūros VSD rekomenduota pagal 18 straipsnį patobulinti pranešimo ES valstybėms narėms procedūrą, taikomą VSD ir trečiosiomis šalims pasidalijus ES PNR. Atsižvelgiant į tai, nuo 2014 m. liepos mėn. į Europolą kaip ryšių palaikymo pareigūnas paskirtas Muitinės ir sienos apsaugos tarnybos (CBP) pareigūnas. Identifikavęs su valstybe nare susijusį keleivį, kuriam turi būti taikomos priemonės, ryšių palaikymo pareigūnas šią informaciją ataskaitoje pateikia valstybės narės atstovams.

Pažanga taip pat padaryta įgyvendinant 13 straipsnį, susijusį su asmenims skirtais žalos atlyginimo mechanizmais. Po 2013 m. peržiūros rekomenduota užtikrinti didesnį skaidrumą pagal JAV teisę keleiviams numatytų žalos atlyginimo mechanizmų srityje. Tai, kad VSD Žalos atlyginimo keliautojams paraiškų programa (angl. Traveller Redress Inquiry Program, TRIP) veikia kaip visuomenei skirtas vienas langelis, vertinama teigiamai, tačiau JAV turėtų tęsti visų būtinų priemonių peržiūrą, siekdamos užtikrinti, kad visi keleiviai būtų informuoti apie žalos atlyginimo mechanizmus.

Po 2015 m. peržiūros teikiamos rekomendacijos

ES grupė vėl nustatė, kad JAV įgyvendina Susitarimą laikydamosi jame nustatytų sąlygų. VSD paiso savo prievolių dėl keleivių prieigos teisių ir yra įdiegęs priežiūros mechanizmą, kad būtų išvengta neteisėtos diskriminacijos. Komisija taip pat palankiai vertina toliau dedamas pastangas laikytis abipusiškumo principo ir su valstybėmis narėmis, taip pat atitinkamais atvejais su Europolu ir Eurojustu aktyviai dalytis remiantis PNR duomenimis gauta analitine informacija. Neskelbtinų duomenų maskavimo ir trynimo reikalavimų laikomasi, o VSD nurodė, kad veiklos tikslais neskelbtinais duomenimis niekada nėra pasinaudojęs.

Be to, VSD toliau vykdo įsipareigojimus, susijusius su keleivių teisėmis, visų pirma keleiviams teikia reikiamą informaciją ir be išimčių įgyvendina prieigos teisę, kaip numatyta 11, 12 ir 13 straipsniuose. 2015 m. Teisminio teisių gynimo akto priėmimas po to, kai buvo atlikta bendra peržiūra, yra teigiamas įvykis.

Su kitomis šalies vidaus agentūromis VSD dalijasi duomenimis vadovaudamasis šiuo Susitarimu. Duomenimis dalijamasi atsižvelgiant į kiekvieną konkretų atvejį, dalijimasis registruojamas ir vykdomas pagal rašytinius susitarimus. Dalijimasis duomenimis su trečiosiomis šalimis taip pat aiškinamas griežtai ir vykdomas vadovaujantis šiuo Susitarimu. JAV taiko tokius pat duomenų apsaugos reikalavimus visiems gautiems ir tvarkomiems PNR, neatsižvelgdamos į tai, ar jų šaltinis yra ES, ar už jos ribų.